Rudolf Petrák

Rudolf Petrák (* 3. september 1917, Sučany – † 3. marec 1972, Greenwich, Connecticut) bol slovenský operný spevák, tenor.

 Životopis 
V rokoch 1929 až 1933 študoval na gymnáziu v Martine. V rokoch 1933 až 1937 študoval spev, organ, klavír a husle na Učiteľskom ústave v Spišskej Kapitule. Ako učiteľ pôsobil v Smoleniciach v rokoch 1937 až 1939, v rokoch 1939 až 1942 v Bratislave. Zároveň študoval súkromne spev u Anny Korínskej. Na začiatku speváckej kariéry bol tiež sólistom Speváckeho zboru slovenských učiteľov. Zakladateľ Miloš Ruppeldt ho považoval za perspektívneho, ale Petrák sa chcel spevu venovať profesionálne. V rokoch 1939 až 1942 bol sólistom Opery Slovenského národného divadla. Debutoval tam v úlohe Paľka v operete Novoveskí študenti autorov Gejzu Dusík a Vladimíra Melička. V roku 1942 bol štipendistom Riccarda Stracciariho v Ríme. Jeho cieľom bol zlepšiť spev po technickej stránke. V tamojšom rozhlase spieval slovenské piesne v programe venovanom Slovensku pod názvom L´ora slovacca. V období 1943 až 1944 pôsobil ako štipendista vo Viedni u prof. Balzarovej. Súčasne tiež pôsobil v tamojšej Volksoper. Do Bratislavy sa vrátil v roku 1944 kedy sa stal sólistom Opery SND. V rokoch 19461947 bol sólistom Veľkej opery 5. května v Prahe, od roku 1947 znovu sólistom Opery SND v Bratislave. V Prahe v roku 1947 v Národnom divadle hosťoval v úlohe Jeníka z Predanej nevesty.

V Opere SND stvárnil postavy s lyrickým tenorom. Medzi stvárnené postavy patrili Lyonel (Marta), Janík (Predaná nevesta), Rudolf (Bohéma), Vojvoda (Rigoletto), Cár Berendej (Snehulienka), Gróf Almaviva (Barbier zo Sevilly), Manrico (Trubadúr), Alfréd (La traviata). Venoval sa aj koncertnej činnosti, počas vojny často na dobročinné účely. Spolupracoval s Máriou Kišonovou-Hubovou a Margitou Česányiovou. Účinkoval aj v rozhlase kde spieval ľudové piesne ale aj piesne autorov ako Mikuláš Schneider-Trnavský, Viliam Figuš-Bystrý, Robert Schumann.

2. novembra 1947 ako sólista spoluúčinkoval na slávnostnom koncerte Československého rozhlasu v Národnom divadle v Bratislave, na ktorom zaznelo Requiem G. Verdiho. Jeho partnermi boli Mária Kišoňová-Hubová, Jela Krčméry a František Zvarík; Rozhlasový zbor (zbormajster Ladislav Slovák), Cirkevný hudobný spevokol pri Dóme sv. Martina (zbormajster Alexander Albrecht), Cirkevný spevokol sv. Ladislava (zbormajster Imrich Križan) a Symfonický orchester Československého rozhlasu v Bratislave dirigoval Ľudovít Rajter.

V roku 1948 Petrák odišiel do Spojených štátov. Ako sólista New York City Opera tam pôsobil do roku 1967. Do tohto operného súboru ho pozval Laszlo Halasz, ktorý v Európe hľadal sólistov pre nový súbor. Elena Blahová-Martišová Petráka uvádza ako „prvého slovenského operného speváka pôsobiaceho na americkom kontinente“.

Svoj americký debut uskutočnil v New York City Center v role Rudolfa v La bohème v produkcii New York City Opera. Účinkoval aj so Scala Opera Company, Pittsburgh Opera Company a ako sólista v Pitttsburghu. Rovnako účinkoval aj v americkom rozhlase a televízii. Pre nahrávacie spoločnosti Telefunken, Columbia, Everest, MGM nahral viaceré gramofónové platne klasickej hudby a opery. Jedna z jeho spolupracovníčok bola Rose Delmar, pôvodným menom Ružena Haasová, rovnako rodáčka zo Sučian. S Philadelphia Orchestra v roku 1960 uviedol dielo Carmina Burana Carla Orffa v Carnegie Hall. Kritik New York Times Harold C. Schonberg napísal, že všetko znelo nesilne a čisto, aj vysoké D, ktoré Petrák zaspieval vo falzete.

V novembri 1964 počas turné Nemecka a Rakúska navštívil Česko-Slovensko kde neskôr na január 1965 dohodol vystúpenia v SND. Z ideologických dôvodov mu však vystúpenie bolo zakázané Komunistickou stranou Slovenska a koncom decembra bol z Česko-Slovenska vyhostený.

Rudolf Petrák zomrel vo veku 54 rokov na chorobu srdca v Greenwich, Connecticut kde žil 5 rokov po odchode do dôchodku. Jeho manželka bola Arlene Tomkins. Mal dvoch synov: Peter a Evan a dcéru: Valerie. Od roku 2008 Konzervatórium Žilna koná spevácku súťaž s menom Rudolfa Petráka. Založenie iniciovala muzikologička Terézia Ursínyová pri príležitosti Petrákových 90. narodenín.

 Referencie 

 Iné projekty 

 Externé odkazy 
 Rudolf Petrák na webe Hudobného centra

Kategória:Osobnosti zo Sučian
Kategória:Osobnosti USA slovenského pôvodu
Kategória:Slovenskí operní speváci
Kategória:Tenoristi
Kategória:Členovia Opery Slovenského národného divadla